Martin Lidegaard (RV), 2003-04-22:
Det Radikale Venstre kan støtte det forslag, som SF har fremsat her.
Vi forstår fuldt ud bekymringen for de fattige landes problemer med sukkerordningen, som vel er den største af alle skampletter på EU's landbrugsstøtte.
Vi kan simpelt hen ikke være bekendt, at vi med den ene hånd giver ulandsbistand, der bl.a. går til at optimere landbruget i den tredje verden, og med den anden samtidig forhindrer de samme landbrug i at eksportere til de europæiske markeder.
Jeg må sige, at jeg også opfatter det som nærmest patetisk, når Venstres og De Konservatives ordførere siger, at nu vil man altså afvente alle udspil fra EU i stedet for at forsøge aktivt at påvirke dem.
Det er lidt den samme diskussion, vi har haft om WTO: Skal vi læne os tilbage og vente på, hvad der sker i forhandlingerne i WTO, eller skal vi tage aktivt del i den?
Når jeg siger det, er det, fordi det undrer mig, for jeg
var med til at etablere et meget bredt flertal i Folketinget i november måneder, hvor jeg havde en fornemmelse af, at vi havde en klar, bred politisk enighed om, at ikke alene var vi enige om, hvad jeg i øvrigt fornemmer alle partier stadig væk er, at vi skal af med de her ordninger, herunder sukkerordninger, vi var også enige om, at der skulle laves en aktiv dansk politik.
Hvis ikke man føler, at SF's forslag er vejen frem, så må man da i det mindste kunne fremlægge en alternativ aktivistisk politik.
Jeg håber, at ministeren vil fortælle, hvad Danmark agter at gøre for ikke bare at afvente midtvejsevaluering, afvente evaluering af sukkerordninger, afvente WTO-uspillet fra Kommissionen, men faktisk gå ind i debatten og præge både Kommissionens udspil og alle de andre tiltag, der kommer på det her område.
Jeg føler, at det var det, vi var enige om, og hvis ikke man kan støtte det her ret enkle forslag, hvad kan man så støtte?
Jeg tror og håber stadig på, at der er vilje i regeringen, men jeg må sige, at jeg forstår også godt lidt bekymringen hos SF, for jeg synes ikke, der er kommet nogle konkrete udspil til, hvad Danmark så kan gøre for at påvirke situationen i EU, men der håber jeg, at ministeren vil gøre mine bekymringer til skamme.
Så vil jeg sige til forslaget, at jeg synes, der er nogle skønhedspletter i det.
Altså for det første
formuleringen om, at man klart skal tage afstand fra udspil fra Europa-Kommissionen, der er mindre vidtgående, er jo måske lige lovlig betonagtig.
Man kan jo godt forestille sig en situation, hvor det kan være fordelagtigt for Danmark at gå ind at støtte et forslag, som ikke lige er SF's linje, men som dog måske kan samle et flertal i EU.
Dette blot nævnt.
For det andet, og det er sådan set den bekymring, som SF's ordfører kom med: Hvis nu vi sådan bare liberaliserer verdenshandelen, så ved vi også godt, at det skaber nogle problemer.
Jeg tror ikke, at SF's ordfører er uenig i det, jeg står og siger her. Men det er klart, hvis man ikke giver de fattigste lande i verden nogle muligheder for at beskytte deres egne markeder i en overgangsperiode, så har de jo ikke en jordisk chance for at klare sig i et liberalt marked.
Det kan godt være, at SF's ordfører er liberal, men jeg er socialliberal i den henseende.
Jeg går ud fra, at det skyldes den sociale indignation, som har præget forslagsstillerne i det her tilfælde.
Det Radikale Venstre kan altså støtte forslaget.